Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
-
Lohwe awi yelɔ nɛ e ngɛ yi kpaago ɔ je wo ɔ mi (1-10)
-
Lohwe nɛ e ngɛ koli enyɔ je kpo ngɛ zugba a mi (11-13)
-
Lohwe nɛ e ngɛ yi kpaago ɔ he amaga a (14, 15)
-
Lohwe awi yelɔ ɔ okadi ɔ kɛ e yibɔ ɔ (16-18)
13 Nɛ e da si kpɛii ngɛ wo nya zia a nɔ.
Nɛ i na lohwe awi yelɔ ko nɛ e ngɛ kpo jee ngɛ wo ɔ mi kɛ ma, e ngɛ koli nyɔngma kɛ yi kpaago, nɛ matsɛ jlasihi fĩ e koli nyɔngma amɛ, se musu bɔmi biɛhi ngɛ e yi ɔmɛ a he.
2 Jehanɛ ɔ, lohwe awi yelɔ ɔ nɛ i na a ngɛ kaa ngatsɛ, se e nanewɛɛhi ngɛ kaa osisiblisi nanewɛɛhi, nɛ e nya ngɛ kaa jata nya. Nɛ drako ɔ ngɔ e he wami ɔ kɛ e matsɛ sɛ ɔ kɛ blɔ nya ngua kɛ ha lohwe ɔ.
3 I na kaa a plaa e yi ɔmɛ a kpɛti kake gbenɔ plaami, se a tsa e gbenɔ pa a ha lɛ, nɛ zugba a tsuo nyɛɛ lohwe awi yelɔ ɔ se kɛ bua jɔmi.
4 Nɛ a ja drako ɔ, akɛnɛ e ngɔ he wami ɔ kɛ ha lohwe awi yelɔ ɔ he je, nɛ a ja lohwe awi yelɔ ɔ kɛ munyuhi nɛ ji: "Mɛnɔ lɛ e ngɛ kaa lohwe awi yelɔ ɔ, nɛ mɛnɔ kɛ lɛ ma nyɛ maa hwu ta?"
5 A ha lɛ nya nɛ ngɛ munyu nguanguahi kɛ musu bɔmi munyuhi tue, nɛ a ha lɛ he wami konɛ e tsu ní nyɔhiɔ 42.
6 Nɛ e pã e nya mi nɛ e tu musu bɔmi munyuhi kɛ si Mawu, nɛ e tu Mawu biɛ ɔ kɛ e sihi he ɔ kɛ ni nɛmɛ nɛ a ngɛ hiɔwe ɔ po a he musu bɔmi munyu.
7 A ngmɛ lɛ blɔ kaa e kɛ ni klɔuklɔu ɔmɛ nɛ a hwu ta nɛ́ e ye a nɔ kunimi, nɛ a ha lɛ he wami ngɛ wɛtso fɛɛ wɛtso kɛ nimli kɛ lilɛ kɛ je ma nɔ.
8 Nɛ nihi tsuo nɛ a ngɛ zugba a nɔ ɔ ma ja lɛ. Kɛ je be nɛ a to je ɔ sisi ɔ, a ngmɛ a biɛ ɔmɛ kake ngmelu po ngɛ Jijɔ Bi ɔ nɛ a gbe lɛ ɔ wami womi kpo ɔ mi.
9 Ke nɔ ko ngɛ tue ɔ, ha nɛ e nu.
10 Ke e sa kaa nɔ ko nɛ e ya nyɔguɛ tso mi ɔ, e maa ya nyɔguɛ tso mi. Ke nɔ ko maa ngɔ klaate kɛ gbe nɔ ɔ, e sa nɛ a gbe lɛ kɛ klaate. Hiɛ ɔ ji he nɛ e biɔ si fimi kɛ hemi kɛ yemi ngɛ ni klɔuklɔu ɔmɛ a blɔ fa mi ngɛ ɔ nɛ.
11 Lɔ ɔ se ɔ, i na lohwe awi yelɔ kpã ko nɛ e ngɛ kpo jee ngɛ zugba a mi kɛ ma, nɛ e ngɛ koli enyɔ kaa jijɔ bi, se e bɔni munyu tumi kaa drako.
12 E kɛ kekle lohwe awi yelɔ ɔ he wami ɔ tsuo tsuɔ ní ngɛ e hɛ mi. Nɛ e haa nɛ zugba a kɛ nihi nɛ a ngɛ nɔ ɔ jaa kekle lohwe awi yelɔ ɔ nɛ́ e gbenɔ pa a gbo ɔ.
13 Nɛ e pee okadi nguanguahi, e haa nɛ la jeɔ hiɔwe kɛ baa zugba a nɔ po ngɛ adesahi a hɛ mi.
14 E sisiɔ ni nɛmɛ nɛ a ngɛ zugba a nɔ ɔ ngɛ okadihi nɛ a ngmɛ lɛ blɔ nɛ e peeɔ ngɛ lohwe awi yelɔ ɔ hɛ mi ɔ he, be mi nɛ e deɔ ni nɛmɛ nɛ a ngɛ zugba a nɔ ɔ kaa a pee lohwe awi yelɔ ɔ nɛ klaate pa a ngɛ e he se kɛ̃ ɔ, e yi ná wami ɔ he amaga a.
15 Nɛ a ngmɛ lɛ blɔ kaa e ngɔ mumi kɛ wo lohwe awi yelɔ ɔ he amaga a mi, konɛ lohwe awi yelɔ ɔ he amaga a nɛ tu munyu nɛ e ha nɛ a gbe nihi tsuo nɛ a kua ke a be lohwe awi yelɔ ɔ he amaga a jae ɔ hulɔ.
16 E nyɛɔ nihi tsuo—nimli wawi kɛ nimli nguahi, niatsɛmɛ kɛ ohiatsɛmɛ, he yeli kɛ nyɔguɛhi a nɔ—kaa e sa nɛ a ha nɛ a kadi mɛ ngɛ a hiɔ nine he aloo a hɛ nya,
17 nɛ nɔ ko be nyɛe ma he nɔ́ ko aloo e jua ní, ja nɔ nɛ kadimi ɔ, lohwe awi yelɔ ɔ biɛ ɔ aloo e biɛ ɔ yibɔ ɔ ngɛ e he.
18 Hiɛ ɔ ji he nɛ e biɔ juɛmi ngɛ ɔ nɛ: Ha nɔ nɛ e ngɛ nɔ́ se kɔmi ɔ nɛ e bu lohwe awi yelɔ ɔ yibɔ ɔ he akɔtaa, ejakaa e ji adesa yibɔ, nɛ e yibɔ ɔ ji 666.